En tragisk ulykke på en gård ved Jerslev kostede tirsdag eftermiddagen en kun halvanden år gammel pige livet. Nordjyllands Politi modtog anmeldelse klokken 17.04 om, at en pige var påkørt af en traktor på Hellumvej i Jerslev. Pigen blev erklæret død ved ankomsten til sygehuset. Pigen blev, i forbindelse med  arbejde på grunden, påkørt af en traktor med påhængsvogn. Traktoren blev ført af pigens far. Pigen afgik ved døden som følge af de kvæstelser, hun havde pådraget sig. Både politi, bilinspektør og arbejdstilsynet har foretaget forskellige undersøgelser på ulykkesstedet, der nu er afsluttet. Det er politiets opfattelse, at der er tale om et yderst tragisk ulykkestilfælde. Af hensyn til de pårørende har politiet ingen yderligere kommentarer.

Opsummering:
En tragisk ulykke på en gård ved Jerslev kostede tirsdag eftermiddag en lille pige livet.